Se întâmplă în București. Șoferii care au plătit parcarea, riscă să fie amendați.
S-a schimbat numărul SMS destinat platei
De pe 29 aprilie 2024, Compania Municipală de Parking București SA (CMPB) a început să aplice autocolante pe panourile cu informații despre parcări, actualizând numărul de SMS destinat plăților, notează știripesurse. Astfel, în București au început să apară pe anumite pancarde un număr nou de SMS (#7576), trecut drept posibilitate de plată. Dar în același timp, pentru majoritatea parcărilor numărul de SMS indicat pentru plată este același din anii trecuți, respectiv #7458.
Potrivit sursei citate, angajași din cadrul Primăriei Capitalei au transmis că deși numărul #7458 a fost accesat de peste 11 milioane de ori în 2023, doar pentru plata călătoriilor cu mijloacele STB și achitarea parcării, contractul cu furnizorul respectiv de servicii a expirat la sfârșitul lunii aprilie și nu a mai fost prelungit. Astfel încât acum nu există o bază contractuală pentru ca banii încasați prin sistemul SMS utilizat anterior să poată intra firesc în conturile CMPB și ale Primăriei București.
Compania Municipală Parking București SA susține într-un comunicat de presă că „a solicitat și altor furnizori de tehnologie să ofere soluții cât mai performante și mai ieftine pentru plata parcării prin SMS în București”, verificările efectuate la ambele numere de SMS arată că ambii operatori practică aceleași tarife, deci cetățeanul nu are nimic de câștigat.
Bucureștiul este una dintre cele doar 15 capitale ale țărilor UE (din 28) în care plata călătoriilor cu mijloacele de transport în comun supraterane se poate face prin SMS, fără a fi nevoie de descărcarea unei aplicații sau de plata imediată, prin card. Este un avantaj de care bucureștenii, sau cei care vizitează capitala, profită din ce în ce mai mult, după cum arată datele consultate de Profit.ro.
În 2023 s-au făcut aproximativ 8 milioane de plăți prin acest sistem, cu o medie lunară de peste 600.000 de tranzacții, iar în 2024 numărul plăților a crescut substanțial, ajungând la un vârf de peste 800.000 în luna martie.
Spre deosebire de celelalte metode de plată a călătoriei cu STB sau a parcării, plata prin SMS vine cu avantaje certe, mai ales într-o țară în care nivelul de alfabetizare în domeniul noilor tehnologii este printre cele mai mici din UE, scepticismul populației în ceea ce privește siguranța plăților cu cardul este ridicat, iar infrastructura în acest sector este încă precară. În primul rând, așa cum arătam și mai sus, nu este nevoie de descărcarea unei aplicații specifice (așa cum este cazul în multe alte capitale), motiv pentru care cei care achită călătoria prin SMS nu au nevoie de telefoane performante și nici măcar de internet. De precizat că plata prin SMS se poate face și cu ajutorul unor aparate dotate cu cartelă pre-pay.